Motoradvertensie-moord: Jong man sou vanjaar trouTwan Relou Die jong man wat doodgeskiet is nadat hy gereageer het op ŉ advertensie van ŉ tweedehandse motor wat te koop aangebied is, het einde Desember verloof geraak. Twan Relou (28) is Woensdagmiddag doodgeskiet toe hy en ŉ vriend op die aanlynadvertensie reageer het. Relou en ŉ vriend het na ŉ plek in Alberton gery waar hulle die verkoper sou ontmoet. Nadat hulle ŉ ruk lank gewag het, het die verkoper glo gebel en gevra dat hulle elders ontmoet. By hul aankoms op dié plek, ŉ ongemerkte pad net van die R550, het die verdagtes op die twee mans losgebrand. Relou en sy vriend het probeer vlug toe Relou in sy bakkie doodgeskiet is. Die vriend is volgens kapt. Mzimkhulu Mthimkhulu, woordvoerder van die polisie, in die rug geskiet terwyl hy weggehardloop het. Hy kon nietemin daarin slaag om weg te kom en is volgens Mthimkhulu nie ernstig beseer nie. Maroela Media verneem dat ŉ selfoon en iPad van die toneel gesteel is, maar Mthimkulu kon dit nie bevestig nie. Hy het wel gesê dat daar kontant in Relou se bakkie gevind is, maar kon nie bevestig of daarvan gesteel is nie. Daar was vermoedelik drie of vier verdagtes betrokke. Volgens Mthimkhulu is niemand nog in hegtenis geneem nie en duur die polisie se ondersoek voort. Relou het op 23 Desember verloof geraak en hy en sy verloofde sou later vanjaar trou. Relou is van Kroondal in Noordwes.